Hoekom word steeds met Bokafrigters misgetas?Bestendigheid is een van die boustene van sukses vir enige rugbyspan. Dis hoekom dit onverstaanbaar is dat die Suid-Afrikaanse rugbybase mistas met die aanstelling van Springbokafrigters. As jy rondval, kan jy maar verseker wees dat swak vertonings sal volg, want die spelers is nie robotte nie en kan nie elke paar jaar in ander maalstroom beland nie. Toe Allister Coetzee Vrydag gepos is met ʼn wenpersentasie van slegs 44% in sy tydperk van twee jaar, het hy die 12de Springbokafrigter sedert 1992 geword (Gerrie Sonnekus is aangestel, maar hy het nooit afgerig nie) wat óf gepos is óf nie weer aangestel is nie. Dit ondanks twee oorwinnings in Wêreldbekertoernooie en drie Drienasiestitels. Maar die Bokke het al baie meer afrigters gehad as Nieu-Seeland (slegs 6 afrigters sedert 1992), Australië (8), Engeland (9), Argentinië (11, hoewel hulle soms van twee of selfs meer afrigters gebruik maak waarvan een behou is) en die onvoorspelbare Franse, wat sedert 1992 nog net sewe afrigters gehad het. Net sewe afrigters in 25 jaar, maar nie eens één Wêreldbekertitel vir die onstuimige Franse nie? Dit dui daarop dat die verkeerde Springbokafrigter aangestel is, dat hy nie bekwaam genoeg was nie en dat die verwagtinge dalk te hoog gestel is. Daar moet ‘n prestasieklousule in elke afrigter se kontrak ingesluit word, maar as jy darem nege van jou 14 toetse vanjaar teen spanne hoër as jy op die wêreldranglys gaan speel, gaan dit mos bitter moeilk wees om ʼn wenpersentasie van 65% te handhaaf. Springbokafrigters sedert 1992: John Williams, Ian McIntosh, Kitch Christie, André Markgraaff, Carel du Plessis, Nick Mallett, Harry Viljoen, Rudolf Straeuli, Jake White, Peter de Villiers, Heyneke Meyer en Allister Coetzee Nieu-Seelandse afrigters sedert 1992: Laurie Mains, John Hart, Wayne Smith, John Mitchell, Graham Henry en Steve Hansen. Wallaby-afrigters sedert 1992: Bob Dwyer, Greg Smith, Rod Macqueen, Eddie Jones, John Connolly, Robbie Deans, Ewan McKenzie en Michael Cheika. Engeland-afrigters sedert 1992: Geoff Cooke, Jack Rowell, Clive Woodward, Andy Robinson, Brian Ashton, Rob Andrew, Martin Johnson, Stuart Lancaster en Eddie Jones. Frankryk-afrigters sedert 1992: Pierre Berbizier, Jean-Claude Skrela, Bernard Laporte, Marc Lievremont, Philippe Saint-André, Guy Noves en Jaques Brunel.